สรุปภาวะตลาดต่างประเทศ ประจำวันที่ 29 พ.ค. 2562
สรุปภาวะตลาดต่างประเทศ ประจำวันที่ 29 พ.ค. 2562
สรุปภาวะตลาดต่างประเทศ ประจำวันที่ 29 พ.ค. 2562
30 พ.ค. 2562

ดัชนีดาวโจนส์ตลาดหุ้นนิวยอร์กปิดร่วงลงติดต่อกันเป็นวันที่ 2 เมื่อคืนนี้ (29 พ.ค.) เนื่องจากนักลงทุนวิตกกังวลว่าสงครามการค้าระหว่างสหรัฐและจีนจะทวีความรุนแรงมากขึ้น หลังจากมีรายงานว่าจีนอาจใช้แร่หายากเป็นอาวุธในการทำสงครามการค้ากับสหรัฐ โดยความกังวลดังกล่าวได้กระตุ้นให้นักลงทุนแห่ซื้อพันธบัตรรัฐบาลสหรัฐซึ่งเป็นสินทรัพย์ที่ปลอดภัย
ดัชนีเฉลี่ยอุตสาหกรรมดาวโจนส์ปิดที่ 25,126.41 จุด ร่วงลง 221.36 จุด หรือ -0.87% ขณะที่ดัชนี S&amp;P500 ปิดที่ 2,783.02 จุด ลดลง 19.37 จุด หรือ -0.69% และดัชนี Nasdaq ปิดที่ 7,547.31 จุด ลดลง 60.04 จุด หรือ -0.79%
 
ตลาดหุ้นยุโรปปิดร่วงลงเมื่อคืนนี้ (29 พ.ค.) เนื่องจากนักลงทุนยังกังวลต่อการทำสงครามการค้าระหว่างสหรัฐและจีน หลังหนังสือพิมพ์พีเพิลส์ เดลี ซึ่งเป็นกระบอกเสียงของพรรคคอมมิวนิสต์จีน ระบุเตือนสหรัฐว่า จีนอาจใช้แร่หายากเป็นอาวุธในการทำสงครามการค้ากับสหรัฐ
ดัชนี Stoxx Europe 600 ร่วง 1.43% ปิดที่ 370.51 จุด
ดัชนี CAC-40 ตลาดหุ้นฝรั่งเศสปิดที่ 5,222.12 จุด ลดลง 90.57 จุด หรือ -1.70%ขณะที่ ดัชนี DAX ตลาดหุ้นเยอรมันปิดที่ 11,837.81 จุด ลดลง 189.24 จุด หรือ -1.57% และ ดัชนี FTSE 100 ตลาดหุ้นลอนดอนปิดที่ 7,185.30 จุด ลดลง 83.65 จุด หรือ -1.15%
 
ตลาดหุ้นลอนดอนปิดลดลงเมื่อคืนนี้ (29 พ.ค.) โดยถูกกดดันจากสัญญาณความขัดแย้งด้านการค้าที่ขยายตัวระหว่างสหรัฐและจีน และนักลงทุนกลับมากังวลอีกครั้งว่าอังกฤษจะออกจากยุโรป (Brexit) แบบไร้ข้อตกลง
ดัชนี FTSE 100 ตลาดหุ้นลอนดอนปิดที่ 7,185.30 จุด ลดลง 83.65 จุด หรือ -1.15%
 
สัญญาทองคำตลาดนิวยอร์กปิดบวกเมื่อคืนนี้ (29 พ.ค.) เนื่องจากนักลงทุนเข้าซื้อทองคำในฐานะสินทรัพย์ที่ปลอดภัย หลังจากตลาดหุ้นสหรัฐร่วงลงอย่างต่อเนื่อง อย่างไรก็ตาม สัญญาทองคำขยับขึ้นเพียงเล็กน้อย เนื่องจากการแข็งค่าของสกุลเงินดอลลาร์เป็นปัจจัยกดดันตลาด
สัญญาทองคำตลาด COMEX (Commodity Exchange) ส่งมอบเดือนส.ค. เพิ่มขึ้น 3.8 ดอลลาร์ หรือ 0.3% ปิดที่ 1,286.3 ดอลลาร์/ออนซ์
สัญญาโลหะเงินส่งมอบเดือนก.ค. เพิ่มขึ้น 9.1 เซนต์ หรือ 0.64% ปิดที่ 14.411 ดอลลาร์/ออนซ์
สัญญาพลาตินัมส่งมอบเดือนก.ค. ลดลง 5.4 ดอลลาร์ หรือ 0.68% ปิดที่ 791.7 ดอลลาร์/ออนซ์
สัญญาพัลลาเดียมส่งมอบเดือนก.ย. เพิ่มขึ้น 7.20 ดอลลาร์ หรือ 0.5% ปิดที่ 1,343.90 ดอลลาร์/ออนซ์
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบเมื่อคืนนี้ (29 พ.ค.) โดยได้รับแรงกดดันจากความกังวลที่ว่า สงครามการค้าระหว่างสหรัฐและจีนอาจส่งผลกระทบต่อการขยายตัวของเศรษฐกิจโลกและความต้องการใช้น้ำมัน ขณะที่นักลงทุนจับตาการเปิดเผยสต็อกน้ำมันดิบของสหรัฐในวันนี้ รวมทั้งการประชุมของกลุ่มประเทศผู้ส่งออกน้ำมัน (โอเปก) ซึ่งจะมีขึ้นในเดือนหน้า
สัญญาน้ำมันดิบ WTI ส่งมอบเดือนก.ค. ลดลง 33 เซนต์ หรือ 0.6% ปิดที่ 58.81 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ค. ลดลง 66 เซนต์ หรือ 0.9% ปิดที่ 69.45 ดอลลาร์/บาร์เรล
 
ดอลลาร์สหรัฐแข็งค่าขึ้นเมื่อเทียบกับสกุลเงินยูโรและเงินปอนด์ ในการซื้อขายที่ตลาดปริวรรตเงินตรานิวยอร์กเมื่อคืนนี้ (29 พ.ค.) เนื่องจากความวิตกกังวลเกี่ยวกับสงครามการค้าและการชะลอตัวทางเศรษฐกิจได้ส่งผลให้นักลงทุนหลีกเลี่ยงการลงทุนในสินทรัพย์เสี่ยง และเข้าซื้อดอลลาร์ซึ่งเป็นสินทรัพย์ที่ปลอดภัย
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1133 ดอลลาร์ จากระดับ 1.1165 ดอลลาร์ ขณะที่เงินปอนด์อ่อนค่าลงสู่ระดับ 1.2623 ดอลลาร์ จากระดับ 1.2655 ดอลลาร์ และดอลลาร์ออสเตรเลียอ่อนค่าลงแตะที่ระดับ 0.6913 ดอลลาร์สหรัฐ จากระดับ 0.6922 ดอลลาร์สหรัฐ
ดอลลาร์สหรัฐอ่อนค่าลงเมื่อเทียบกับเงินเยน ที่ระดับ 109.44 เยน จากระดับ 109.47 เยน และอ่อนค่าเมื่อเทียบกับฟรังก์สวิส ที่ระดับ 1.0076 ฟรังก์ จากระดับ 1.0079 ฟรังก์ แต่ดอลลาร์สหรัฐแข็งค่าเมื่อเทียบกับดอลลาร์แคนาดา ที่ระดับ 1.3521 ดอลลาร์แคนาดา จากระดับ 1.3490 ดอลลาร์แคนาดา